กรมควบคุมโรค เผยสถานการณ์โรคติดเชื้อไวรัสมาร์บวร์ก ล่าสุดเริ่มอยู่ในระดับการควบคุมได้ ความเสี่ยงกับประเทศไทยยังต่ำ แต่ยังจับตาต่อเนื่อง
นพ.โสภณ เอี่ยมศิริถาวร รองอธิบดีกรมควบคุมโรค กล่าวถึงการเฝ้าระวังโรคติดเชื้อไวรัสมาร์บวร์ก ที่มีการระบาดในประเทศอิเควทอเรียลกินี ว่า ล่าสุดสถานการณ์เริ่มอยู่ในระดับการควบคุมได้ เนื่องจากองค์การอนามัยโลกส่งทีมผู้เชี่ยวชาญเข้าไปร่วมสอบสวนและควบคุมโรค และให้การดูแลผู้ป่วย จากการตรวจสอบข่าวล่าสุดเมื่อสัปดาห์ที่แล้ว จำนวนผู้เสียชีวิตยังอยู่ที่ 9 ราย และผู้ป่วยสัมผัส 25 ราย ส่วน 2 รายที่เป็นผู้ป่วยสงสัยที่ชายแดนประเทศแคเมอรูน ซึ่งติดกับประเทศอิเควทอเรียลกินี ได้รับแจ้งว่าผลตรวจเป็นลบ ทั้งนี้ จากการดูเรื่องของการเดินทาง ซึ่งเป็นประเทศที่ไม่ได้มีประชากรมากนักประมาณล้านกว่าคน และไม่ได้มีการเดินทางหนาแน่นมาก การแพร่ระบาดออกนอกพื้นที่ที่พบผู้ป่วยครั้งแรกคงมีโอกาสน้อย และยังไม่มีรายงานการพบผู้ป่วยภายในประเทศเพื่อนบ้าน ส่วนคนที่จะเดินทางมาถึงประเทศไทยในช่วง 2-3 เดือนที่ผ่านมา มีคนเดินทางมาประเทศไทยโดยมีต้นทางที่มาจากอิเควทอเรียลกินีประมาณ 4-5 รายต่อเดือน ซึ่งไม่ได้มาจากเมืองที่มีโรคระบาด คิดว่าสถานการณ์ที่เป็นความเสี่ยงกับประเทศไทยยังต่ำ ในช่วงสัปดาห์ที่ผ่านมาจึงไม่มีข่าวอะไรเพิ่มเติมเกี่ยวกับไวรัสมาร์บวร์ก ก็คลายกังวลได้ แต่ไม่ประมาท กรมควบคุมโรคยังคงเฝ้าระวังคนเดินทางมาจากประเทศนี้และประเทศใกล้เคียง กรมควบคุมโรคมีด่านควบคุมโรคติดต่อระหว่างประเทศที่สนามบินสุวรรณภูมิ และท่าอากาศยานนานาชาติอื่นๆ โดยประเทศอิเควทอเรียลกินีอยู่ในกลุ่มประเทศประกาศเขตติดโรคไข้เหลือง ที่มาจากประเทศกลุ่มนี้ต้องผ่านการตรวจคัดกรองโรคไข้เหลือง ซึ่งเป็นโรคติดต่ออันตรายเช่นเดียวกับเชื้อไวรัสมาร์บวร์ก ทำให้สามารถติดตามได้ หากมีอาการจะเก็บตัวอย่างส่งตรวจห้องปฏิบัติการ ซึ่งไทยมีห้องแล็บของกรมวิทยาศาสตร์การแพทย์และมหาวิทยาลัยหลายแห่งที่ตรวจหาเชื้อได้